**Прилог 2.**

**OБРАЗАЦ ИЗВЕШТАЈА О СПРОВЕДЕНОЈ EX-POST АНАЛИЗИ ЕФЕКАТА И ВРЕДНОВАЊУ УЧИНАКА ПРОПИСА**

**1. Обухват ex-post анализе ефеката прописа.**

Одредити да ли је предмет ex-post анализе ефеката цео пропис или само део прописа. Описати шта је предмет уређивања прописа или дела прописа за који се спроводи ex-post анализа ефеката.

**2. Опис циља усвајања прописа.**

Преузети циљ који је био утврђен приликом доношења прописа и који је требало остварити применом прописа.

Образложити да ли је утврђени циљ био прецизан, мерљив, друштвено прихватљив, остварив и временски одређен.

Уколико циљ није био дефинисан приликом доношења прописа, потребно је идентификовати циљ који се остварује доношењем прописа.

**3. Усклађеност циља који се остварује доношењем прописа са циљевима важећих планских докумената који су усвојени након ступања на снагу прописа** **и приоритетним циљевима Владе утврђеним Акционим планом за спровођење Програма Владе.**

Образложити да ли је циљ који се остварује доношењем прописа усклађен са циљевима важећих планских докумената у области. Уколико јесте усклађен, потребно је навести назив, циљ и меру планског документа и/или приоритетни циљ и резултат Владе (планиран Акционим планом за спровођење Програма Владе). Ако циљеви нису усклађени, потребно је описати дата одступања и навести разлоге због којих циљеви прописа одступају од циљева предвиђених планским документима и приоритетних циљева Владе.

**4. Идентификација показатеља учинка на основу којих се мери степен остваривања циља прописа.**

Навести показатеље учинка на основу којих се мери степен остваривања циља, њихову почетну (вредност показатеља учинка у години која претходи доношењу прописа), циљну вредност (вредност показатеља учинка у години у којој се очекује остварење циља) и остварену вредност. Оценити да ли су показатељи учинка прецизни, мерљиви, релевантни, доступни и временски одређени, као и да ли се помоћу њих на адекватан начин може мерити степен остварености циља.

Навести изворе за прикупљање података о нивоу остварења циља прописа и приказати на који начин, из којих извора провере и у којим роковима су прикупљени подаци на основу којих је одређена вредност показатеља учинка.

Уколико показатељи учинка, њихове почетне и циљне вредности нису биле утврђене приликом доношења прописа, одредити показатељ учинка и приказати његово кретање током спровођења прописа.

**5. Сагледавање примене прописа.**

Навести активности које је било потребно спровести како би се обезбедила примена прописа (на пример доношење подзаконских аката, подстицајне, информативно-едукативне и институционално-управљачке активности, активности обезбеђења добра и услуге, итд.), институције одговорне за спровођење активности, као и рокове за њихово спровођење прописаним у пропису или планираним роковима у оквиру Извештаја о спроводеној ex-ante анализи ефеката прописа. Приказати активности које су спроведене и активности које нису спроведене и навести разлоге због којих активности нису спроведене.

Навести планирана и потребна средства за спровођење прописа. Одредити да ли су средства била обезбеђена у потребној мери и да ли су били ефикасно трошена и какве је то последице имало на спровођење прописа.

Навести да ли је било проблема са уједначеном применом прописа. Навести колико је орган издао мишљења у вези са применом одредби прописа и на које одредбе прописа су се мишљења највише односила.

**6. Идентификација циљних група на које пропис утиче и сагледавање ефеката прописа на циљне групе и животну средину.**

Навести циљне групе на које је пропис требало да утиче, као и оне на које је утицао од тренутка почетка његове примене. Одредити остварене позитивне и негативне, директне и индиректне ефекте прописа на циљне групе и животну средину и утврдити њихову величину. Оценити да ли су позитивни ефекти већи од негативних.

**7. Оцена успешности прописа.**

Оценити да ли је решен проблем, односно да ли је остварена промена због које је пропис донет.

Навести да ли су достигнуте циљне вредности показатеља учинка и приказати разлоге због којих су достигнуте или нису достигнуте дате циљне вредности.

Навести да ли су обезбеђени капацитети довољни за спровођење прописа у будућем периоду. Посебно нагласити, уколико су израда и/или примена прописа били потпомогнути услугама екстерних експерата, те да ли постоје ресурси, знања и вештине за даљу примену прописа без такве помоћи. Посебно нагласити да ли постоје сви остали ресурси (информационе технологије, финансијска и материјална средства) за даљу, независну примену прописа од стране надлежног органа.

**8. Идентификација проблема који су уочени током примене прописа.**

На основу приказа постојећег стања описати кључне проблеме који су уочени у примени прописа. Представити узроке и последице уочених проблема.

**9. Препоруке.**

На основу налаза еx-рost анализе, дефинисати потребне активности које треба спровести без измена прописа да би се осигурала боља примена прописа (које кораке орган предузима тренутно и/или има намеру да предузме како би се отклонили уочени проблеми).

Одредити да ли је потребно извршити измене и допуне прописа, донети нов пропис, или ставити пропис ван снаге и образложити шта би се овим изменама постигло. Одредити да ли је потребно мењати неки други пропис који утиче на спровођење прописа чије се вредновање учинака спроводи и у ком делу и образложити шта би се овим изменама постигло.

Навести примере међународне упоредне праксе за препоруке које се предлажу.

**10. Информације о спроведеним консултацијама.**

1. Одредити циљне групе и заинтересоване стране које је било потребно укључити у процес консултација (на основу спроведене анализе циљних група и заинтересованих страна)?
2. Навести циљне групе и заинтересоване стране које су учествовале у консултацијама.
3. Да ли су у консултације укључени представници микро, малих и средњих привредних субјеката из регулисане области и угрожене друштвене групе на које пропис утиче, као и представници удружења који се баве родном равноправношћу?
4. Да ли су релевантне информације о свим фазама спроведених консултација и коришћеним методама консултација објављене на Порталу „еКонсултације” и када?
5. Наведите сазнања до којих сте дошли током спровођења консултација, као и предлоге за унапређење примене прописа или његову измену који су достављени у току консултација.